OBH 4550/1996.
Az állampolgári jogok országgyűlési biztosa általános helyettesének jelentése
Ügyintéző: Dr. Kunné dr. Simonyi Anna

Az eljárás megindítása:
Panaszos nevének elhallgatását kérve panasszal fordult hivatalomhoz, melyben az Esztergom Város Polgármesteri Hivatal jegyzőjének, mint első fokú építésügyi hatóságnak a közterület-használati engedélyezési eljárását sérelmezte, s kérte a jogszabályoknak megfelelő gyakorlat kialakításának szorgalmazását.
A panasz áttanulmányozása alapján az Alkotmány 2. § /1/ bekezdésében rögzített jogállamiságból fakadó jogbiztonsághoz fűződő jogelvének megsérülésének lehetősége merült fel, ezért az állampolgári jogok országgyűlési biztosáról szóló 1993. évi LIX. törvény  16. § (1) bekezdése alapján vizsgálatot rendeltem el.

Alkalmazott jogszabályok: 		- 1990. évi LXV. törvény a helyi önkormányzatokról,
					  az államigazgatási eljárás általános szabályairól szóló, 					  módosított 1957. évi IV. törvény,
					- az építésügyről szóló, módosított 1964. évi III. törvény
					
Érintett alkotmányos jog:               - Alkotmány 2.§. (1) A Magyar Köztársaság független, 					  demokratikus jogállam
Megállapított tényállás:
Esztergom Város Önkormányzata Képviselő-testülete Városfejlesztési Bizottsága rendszeresen állást foglal hatósági ügyekben, az építésügyi hatóság a bizottság állásfoglalásától függően hozta meg döntéseit. Megállapítható továbbá, hogy a  Városfejlesztési  Bizottság 120/ 1996. (01.04.) VEB. határozat értelmében a Város 6/1993. (I. 28.) Kgy. sz. rendelet (közterület-használatról) felülvizsgálatáig, módosításáig a közterület-használati engedélyezési eljárásokat fel kell függeszteni.
Így panaszos sem kapott közterület-használati engedélyt, közterületi használati engedély iránti kérelme elbírálásakor.

Vizsgálat megállapításai:
Az Esztergom Város Önkormányzata Városfejlesztési Bizottsága 120/1996 (04.01.) VEB határozata  ellentétes az Alkotmány Bíróság 11/1993 (II. 27.) AB. határozatban foglaltakkal.
A még jóvá nem hagyott "a város 6/1993 (I. 28.) Kgy. rendelet "felülvizsgálata" fogalma oly mértékben homályos mind a keletkezés idejét, mind tartalmát, mind ellenőrizhetetlenségét illetően, hogy arra alapozva negatív döntések hozatalára kötelezni az építésügyi hatóságot alkotmányosan nem lehet.

Törvénysértő a polgármesteri hivatal jegyzőjének azon gyakorlata, hogy az egyedi hatósági ügyekben a Városfejlesztési Bizottság véleményére alapozva hozza meg döntését.

Az Alkotmány 44/B. § (3) bek. "Törvény vagy kormányrendelet államigazgatási feladatot, hatósági hatáskört állapíthat meg a jegyzőnek..." 
Az önkormányzatokról szóló 1990. évi LXV. törvény 36. § /1/ bekezdés f.) pontja is azt a rendelkezést tartalmazza, hogy a jegyző "dönt a hatáskörébe utalt ügyekben".
Az államigazgatási eljárás általános szabályairól szóló, módosított 1957. évi IV. törvény 4. § (2) bekezdése pedig kimondja:  "A közigazgatási szervtől a hatáskörébe tartozó ügy nem vonható el".

Az építési és terület-felhasználási szabályok érvényesítése és alkalmazásuk ellenőrzése nem vitatottan építésügyi igazgatási feladat. Az építésügyről szóló 1964. évi III. törvény végrehajtására kiadott 30/1964. (XII. 2.) Kormányrendelet hatályos 15. § /1/ bekezdése szerint pedig az "első fokú építésügyi hatósági feladatokat - a műemlékvédelem kivételével - a.) a települési önkormányzatoknál a jegyző... látja el."

E törvényi és törvényes rendeleti előírásokat sértik azok az eljárások amelyekben a jegyző az önkormányzati bizottságok előzetes álláspontjának megkérése után - azokat kötelezően figyelembe veendőként  - döntése alapjául elfogad. A bizottsági döntések és vélemények mindenképpen olyan hatáskör-korlátozást eredményeznek ugyanis, amelyek törvényességi szempontból azonos  megítélés alá esnek a hatáskör elvonásával.
Ezzel az eljárással sérül az Alkotmányban deklarált jogbiztonság elve, alkotmányos visszásságot okozva.
A városkép védelmére, a közterületek rendeltetéstől eltérő használatára a képviselő-testületek helyi rendeletek alkotásával hozhatnak a hatósági eljárásban általános és kötelező érvényű döntéseket a helyi az önkormányzatokról szóló 1990. évi XLV. törvény felhatalmazása alapján.

Ajánlások:
1.) Kezdeményezem a Komárom-Esztergom Megyei Közigazgatási Hivatal vezetőjénél   Esztergom Város Önkormányzata Városfejlesztési Bizottsága 120/1996 (04.01.) VEB határozata törvényességi felülvizsgálatát.

2.) Felkérem  Esztergom Város Polgármesteri Hivatal jegyzőjét, hogy a jogszabálysértő gyakorlat megszűntetése érdekében tegye meg a szükséges intézkedéseket.

Budapest, 1997.  

Dr. Polt Péter